Il-ġimgħa ewropea tal-isport tal-2016 fi ftit kliem Dwar xiex inhi? Il-Ġimgħa Ewropea tal-Isport hija inizjattiva tal-Kummissjoni Ewropea biex tippromovi l-isport u l-attività fiżika madwar l-Ewropa. L-edizzjoni tal-2016 se tkun it-tieni waħda li se tittella'. Filwaqt li tkompli tibni fuq is-suċċess tal-ewwel edizzjoni, il-Ġimgħa Ewropea tal-Isport se tkompli tiġġenera attivitajiet ġodda filwaqt li tibni fuq attivitajiet eżistenti li kienu ta' suċċess. It-tema ġenerali tal-kampanja għadha "#BeActive" (Kun Attiv), u għandha tinkoraġġixxi lil kulħadd biex ikun attiv kemm matul il-Ġimgħa kif ukoll tul is-sena kollha. Għal xiex? L-isport u l-attività fiżika jikkontribwixxu b'mod sostanzjali għall-benesseri taċ-ċittadini Ewropej. Madankollu, il-livell ta' attività fiżika bħalissa mhux qed jiżdied u saħansitra qed jonqos f'xi pajjiżi. Il-Ġimgħa Ewropea tal-Isport hija tweġiba għal din l-isfida. In-nuqqas tal-attività fiżika ma għandux biss impatt negattiv fuq is-soċjetà u s-saħħa tan-nies, iżda jsarraf ukoll fi spejjeż ekonomiċi. Barra minn hekk, l-isport għandu l-potenzjal li jsaħħaħ il-messaġġi tat-tolleranza u jqawwi ċ-ċittadinanza madwar l-Ewropa. Il-promozzjoni tar-rwol tal-isport bħala mezz ta' inklużjoni soċjali se jgħin biex ikunu indirizzati l-isfidi li qed tiffaċċa bħalissa s-soċjetà Ewropea. Min? Il-Ġimgħa Ewropea tal-Isport għandha l-għan li tħeġġeġ lin-nies jieħdu sehem fl-isport u fl-attività fiżika u li tqajjem kuxjenza dwar il-bosta benefiċċji ta' dawn it-tnejn. Il-Ġimgħa hija għal kulħadd – irrispettivament mill-età, l-isfond jew il-livell tal-fitness. Il-Ġimgħa għandha tressaq lejn xulxin individwi, awtoritajiet pubbliċi, il-moviment tal-isport, l-organizzazzjonijiet tas-soċjetà ċivili u s-settur privat. Meta? Il-Ġimgħa Ewropea tal-Isport tal-2016 se ssir mill-10 ta' Settembru. L-istess bħas-sena l-oħra, huwa maħsub li dan ikun avveniment tassew Ewropew, b'attivitajiet madwar l-Ewropa kollha. Il-pajjiżi li se jieħdu sehem se jkollhom il-possibbiltà li jwettqu attivitajiet u avvenimenti fil-livell nazzjonali matul Ġimgħa Nazzjonali tal-Isport fil-perjodu bejn l-10 ta' Settembru u t-2 ta' Ottubru 2016. Il-ftuħ uffiċjali tal-Ġimgħa Ewropea tal-Isport tal-2016 se jseħħ f'Košice, is-Slovakkja, fl-10 ta' Settembru, u l-avveniment ewlieni fi Brussell fil-15 ta' Settembru. Kif? Il-Ġimgħa Ewropea tal-Isport hija inizjattiva mmexxija mill-Kummissjoni Ewropea. L-implimentazzjoni tal-Ġimgħa madwar l-Ewropa hija, fil-biċċa l-kbira, deċentralizzata u ssir b'koperazzjoni mill-qrib mal-kordinaturi nazzjonali u ma' ħafna sħab differenti li huma impenjati bis-sħiħ li jappoġġaw il-Ġimgħa Ewropea tal-Isport. Din se tkun strutturata madwar temi fokali: l-ambjent tal-edukazzjoni, il-post tax-xogħol, l-ispazji miftuħa, il-klabbs tal-isport u ċ-ċentri tal-fitness. Se jiġu organizzati firxa wiesgħa ta' inizjattivi u attivitajiet madwar dawn it-temi f'livelli differenti.